Document ID: 32013D0806

KOMISIJAS LĒMUMS
(2013. gada 17. decembris),
ar ko nosaka ekoloģiskos kritērijus ES ekomarķējuma piešķiršanai attēlveides iekārtām
(izziņots ar dokumenta numuru C(2013) 9097)
(Dokuments attiecas uz EEZ)
(2013/806/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 25. novembra Regulu (EK) Nr. 66/2010 par ES ekomarķējumu (1) un jo īpaši tās 8. panta 2. punktu,
apspriedusies ar Eiropas Savienības Ekomarķējuma komiteju,
tā kā:
(1)
Saskaņā ar Regulu (EK) Nr. 66/2010 ES ekomarķējumu var piešķirt produktiem, kam visā to dzīves ciklā ir samazināta ietekme uz vidi.
(2)
Regula (EK) Nr. 66/2010 paredz, ka jānosaka konkrēti ES ekomarķējuma kritēriji produktu grupām.
(3)
Šo kritēriju mērķis jo sevišķi ir popularizēt produktus, kuriem visā dzīves ciklā ir samazināta ietekme uz vidi, kuri ir resursefektīvi (arī energoefektīvi) un kuriem ir ierobežots bīstamo vielu saturs. Tā kā attēlveides iekārtu ietekme uz vidi visā dzīves ciklā ir galvenokārt saistīta ar papīra izmantošanu, energopatēriņu un bīstamu vielu izmantošanu, būtu jāpopularizē produkti, kam šajos aspektos ir labāki raksturlielumi. Tāpēc ir lietderīgi iedibināt ES ekomarķējuma kritērijus produktu grupai “attēlveides iekārtas”.
(4)
Attiecībā uz attēlveides iekārtām, ko laiž ES tirgū, ES ekomarķējuma kritēriji papildinās ekodizaina prasības, kas noteiktas pašregulācijas pasākumā, kuru nozare pieņēmusi saskaņā ar Eiropas Parlamenta un Padomes 2009. gada 21. oktobra Direktīvu 2009/125/EK, ar ko izveido sistēmu, lai noteiktu ekodizaina prasības ar enerģiju saistītiem ražojumiem (2). Eiropas Komisija pašregulācijas pasākumu tika atzinusi Komisijas Ziņojumā Eiropas Parlamentam un Padomei par attēlveides iekārtām paredzēto brīvprātīgo ekodizaina shēmu (3).
(5)
Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota ar Regulas (EK) Nr. 66/2010 16. pantu,
IR PIEŅĒMUSI ŠO LĒMUMU.
1. pants
1. Produktu grupā “attēlveides iekārtas” ietilpst ražojumi, ko tirgo lietošanai birojā vai mājās vai abām vajadzībām un ar ko iegūst papīra dokumenta vai fotogrāfijas formā drukātus attēlus, ko veido zīmes, kas atstātas vienā vai abos šādos veidos:
a)
ar tīkla vai kartes saskarni iegūts digitāls attēls,
b)
kādā kopēšanas procesā iegūta paliekošā kopija.
Šā lēmuma tvērumā ietilpst arī attēlveides iekārtas, kuru papildfunkcija ir ar skenēšanu no paliekošās kopijas iegūt digitālu attēlu. Šis lēmums attiecas uz ražojumiem, ko tirgo kā printerus, kopētājus un vairākfunkciju ierīces.
2. Faksa aparāti, digitālie pavairotāji, frankēšanas aparāti un skeneri šā lēmuma tvērumā neietilpst.
3. Šā lēmuma tvērumā neietilpst arī lieli mājās un birojā parasti neizmantoti ražojumi, kas atbilst kādai no šādām tehniskām specifikācijām:
a)
melnbaltiem attēliem paredzēti standartražojumi, kuru maksimālais ātrums ir vairāk nekā 66 A4 formāta attēli minūtē,
b)
krāsainiem attēliem paredzēti standartražojumi, kuru maksimālais ātrums ir vairāk nekā 51 A4 formāta attēls minūtē,
c)
A2 formātam un lielākam formātam paredzēti ražojumi vai
d)
ražojumi, ko tirgo kā ploterus;
ātrumu noapaļo līdz tuvākajam veselajam skaitlim.
2. pants
Šajā lēmumā piemēro šādas definīcijas:
1)
“printeris” ir komerciāli pieejama attēlveides ierīce, kuru izmanto paliekošo kopiju izgatavošanai ar iespējām saņemt informāciju no atsevišķa lietotāja, tīklā ieslēgtiem datoriem vai citām ievadierīcēm un kurai ir iespējams pievadīt enerģiju no sienas kontaktligzdas vai no datu vai tīkla savienojuma;
2)
“kopētājs” ir komerciāli pieejama attēlveides ierīce, kuras vienīgā funkcija ir paliekošo kopiju izgatavošana no grafiskiem paliekošo kopiju oriģināliem un kurai ir iespējams pievadīt enerģiju no sienas kontaktligzdas vai no datu vai tīkla savienojuma;
3)
“daudzfunkciju ierīce” ir komerciāli pieejama attēlveides ierīce, kura ir fiziski integrēta ierīce vai funkcionāli integrētu komponentu apvienojums un izpilda divas vai vairākas šādas pamatfunkcijas: kopēšana (citāda nekā vienas lapas kopēšana, kas kā palīgfunkcija pieejama faksa aparātos), printēšana, skenēšana vai faksēšana - un kurai ir iespējams pievadīt enerģiju no sienas kontaktligzdas vai no datu vai tīkla savienojuma;
4)
“iepakojums” ir jebkurš izstrādājums, kas izgatavots no jebkāda veida materiāla un ko ķēdē no ražotāja līdz lietotājam izmanto, lai iepakotu, aizsargātu, pārkrautu, piegādātu vai noformētu preces;
5)
“pārstrāde” ir jebkāda reģenerācijas operācija, kurā atkritumus pārstrādā sākotnējam nolūkam vai citiem nolūkiem paredzētos izstrādājumos, materiālos un vielās, ieskaitot organiskā materiāla pārstrādi, bet ne enerģijas reģenerācija un pārstrādāšana materiālos, kas izmantojami par degvielu/kurināmo vai aizbēršanai;
6)
“atkārtota izmantošana” ir jebkāda darbība, kurā produktus vai sastāvdaļas, kas nav atkritumi, vēlreiz izmanto tādam pašam nolūkam, kādam tie domāti;
7)
“atkārtoti izmantots produkta saturs” ir tas produkta saturs, ar kuru ir veikta atkārtotas izmantošanas darbība;
8)
“kasetnes atkārtotas izmantošanas novēršanas ierīces” ir kasetnei pierīkotas ierīces un/vai tāda kasetnes darbināšanai vajadzīga programmatūra vai aparatūra, kas apgrūtina tiešu atkārtotu kasetnes izmantošanu;
9)
“rezerves daļa” ir nomaināma detaļa, ko tur rezervē un izmanto bojātu detaļu labošanai vai aizstāšanai;
10)
“izlietojamie materiāli” ir ražojumi (izņemot elektrisko strāvu), ko tirgo arī atsevišķi no attēlveides iekārtas pamatdaļas un kas ir nepieciešami izstrādājuma ekspluatācijai;
11)
“tīklā savienojama iekārta” ir iekārta, kas var pieslēgties tīklam un kam ir viena vai vairākas tīkla pieslēgvietas;
12)
“tīkla pieslēgvieta” ir tīkla savienojuma vadu vai bezvadu fiziska saskarne, kura atrodas pie iekārtas un ar kuras palīdzību iekārtu var attālināti iedarbināt;
13)
“tīklā savienojama iekārta ar augstu tīkla izmantojamību” (HiNA iekārta) ir iekārta, kam ir viena vai vairākas šādas pamatfunkcijas: maršrutētājs, tīkla komutators, bezvadu tīkla piekļuves punkts, centrmezgls, modems, VoIP telefons, videotelefons;
14)
“lielformāta drukas iekārta” ir drukas iekārta, kas paredzēta drukāšanai uz A2 un lielāka formāta materiāla, arī tāda iekārta, kas paredzēta drukāšanai uz vienlaidu drukas materiāla, kurš platāks par 406 mm.
3. pants
Kritēriji, pēc kuriem šā lēmuma 1. pantā noteiktajā produktu grupā “attēlveides iekārtas” ietilpstošam ražojumam piešķir Regulā (EK) Nr. 66/2010 paredzēto ES ekomarķējumu, un ar šiem kritērijiem saistītās novērtēšanas un verifikācijas prasības ir izklāstītas pielikumā.
4. pants
Pielikumā izklāstītie kritēriji un ar tiem saistītās novērtēšanas prasības ir spēkā četrus gadus no šā lēmuma pieņemšanas dienas.
5. pants
Administratīviem nolūkiem produktu grupai “attēlveides iekārtas” piešķir kodu “43”.
6. pants
Šis lēmums ir adresēts dalībvalstīm.
Briselē, 2013. gada 17. decembrī

Labels: 12
7
3
20